《代履道送王介山》
宋代·方一夔

寒厅零落分半毡，雪霜刻栗年复年。书生事业澹无味，赖有夫子坐我前。

世间好恶纷非是，蛮触相挺人不耻。嗟君嗜好与世殊，推波独障百川水。

君今何去昔何来，江南欲掉扁舟回。相思此去杳如梦，日斜独上高高台。

富贵来时未为暮，道旁愚妇从渠觑。我亦来乘下泽车，看君万里翱翔去。

云萍聚散渺莽中，讲席人惊冀北空。少陵时作湖山主，一面谁当孔道冲。

相看一醉无何有，笑指春江作春酒。丈夫何事儿女态，明日长亭一挥手。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。